CELEX: E2015J0014
Language: mt
Date: 2016-04-19 00:00:00
Title: Sentenza tal-Qorti tad-19 ta’ April 2016 fil-Kawża E-14/15 — Holship Norge AS vs Norsk Transportarbeiderforbund (L-Artikoli 31, 53 u 54 ŻEE — il-Liġi tal-Kompetizzjoni — Ftehimiet kollettivi — Azzjoni kollettiva — Libertà ta’ stabbiliment)

2.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 33/7
            
         SENTENZA TAL-QORTI
   tad-19 ta’ April 2016
   fil-Kawża E-14/15
   Holship Norge AS vs Norsk Transportarbeiderforbund
   (L-Artikoli 31, 53 u 54 ŻEE — il-Liġi tal-Kompetizzjoni — Ftehimiet kollettivi — Azzjoni kollettiva — Libertà ta’ stabbiliment)
   (2017/C 33/06)
   Il-Kawża E-14/15, Holship Norge AS v Norsk Transportarbeiderforbund – TALBA lill-Qorti skont l-Artikolu 34 tal-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u ta’ Qorti tal-Ġustizzja mill-Qorti Suprema tan-Norveġja (Norges Høyesterett) rigward l-interpretazzjoni tal-Ftehim taż-ŻEE, u b’mod partikolari l-Artikolu 31, 53 u 54, il-Qorti, magħmula minn Carl Baudenbacher, President u Imħallef-Relatur, Per Christiansen u Páll Hreinsson, Imħallfin, qatgħu s-sentenza fid-19 ta’ April 2016, li l-parti operattiva tagħha hija kif ġej:
   
               1.
            
            
               L-eżenzjoni mir-regoli tal-kompetizzjoni taż-ŻEE li tapplika għall-ftehimiet kollettivi ma tkoprix il-valutazzjoni ta’ prijorita ta’ regola ta’ ingaġġ, bħal dik f’din il-kwistjoni, jew l-użu ta’ bojkott kontra utent tal-port sabiex tinkiseb l-aċċettazzjoni ta’ ftehim kollettiv, meta tali aċċettazzjoni timplika li l-utent tal-port ikun irid jagħti preferenza li jixtri servizzi ta’ ħatt u ta’ tagħbija minn kumpanija separata, bħal ma hu l-uffiċċju amministrattiv in kwistjoni, minflok ma juża l-impjegati tiegħu għall-istess xogħol.
            
         
               2.
            
            
               L-Artikoli 53 u 54 ŻEE jistgħu japplikaw b’mod separat jew konġuntament għal sistema bħal dik in kwistjoni.
            
         
               3.
            
            
               F’każ li port, bħal ma hu dak in kwistjoni, ma jkunx jitqies bħala parti sostanzjali mit-territorju taż-ŻEE, sistemi amministrattivi tal-uffiċċju identiċi jew korrispondenti, li jistgħu jkunu jeżistu f’portijiet oħra, jkunu jridu jittieħdu f’kunsiderazzjoni sabiex jiġi determinat jekk pożizzjoni dominanti tkunx tkopri t-territorju tal-Ftehim taż-ŻEE jew parti sostanzjali minnu.
            
         
               4.
            
            
               Bojkott bħal dak in kwistjoni, li jkollu l-għan li jikseb aċċettazzjoni ta’ ftehim kollettiv li jipprovdi għal sistema li tinkludi klawżola ta’ prijorità, iwassal x’aktarx biex jiskoraġġixxi, jew anki ma jħallix, l-istabbiliment ta’ kumpaniji minn Stati oħra taż-ŻEE u għalhekk ikun jikkostitwixxi restrizzjoni tal-libertà tal-istabbiliment skont l-Artikolu 31 ŻEE.
            
         
               5.
            
            
               Mhux ta’ sinifikanza għall-valutazzjoni ta’ jekk teżistix restrizzjoni, jekk il-bżonn tal-kumpanija għal servizzi ta’ ħatt u tagħbija jirriżulta li huwa limitat ħafna u/jew sporadiku.
            
         
               6.
            
            
               F’sitwazzjoni bħal dik fil-proċedimenti ewlenin, ma hu tal-ebda sinifikanza għall-valutazzjoni tal-legalità tar-restrizzjoni li l-kumpanija, li fuqha jkun ġie impost bojott, tapplika ftehim kollettiv ieħor f’relazzjoni mal-ħaddiema portwali tagħha stess.